Απόφαση του Συμβουλίου

της 21ης Ιανουαρίου 2002

σχετικά με την τροποποίηση της απόφασης 2001/131/ΕΚ σχετικά με τον τερματισμό της διαδικασίας διαβουλεύσεων με την Αϊτή στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ

(2002/131/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπ' όψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης ΑΚΕ-ΕΚ, όπως τέθηκε σε πρόωρη εφαρμογή με την απόφαση 1/2000 του Συμβουλίου των Υπουργών ΑΚΕ-ΕΚ(1) και, ιδίως το άρθρο 96,

την εσωτερική συμφωνία σχετικά με τα μέτρα που πρέπει να ληφθούν και τις διαδικασίες που πρέπει να τηρηθούν για την εφαρμογή της συμφωνίας εταιρικής σχέσης ΑΚΕ-ΕΚ, όπως τέθηκε σε προσωρινή εφαρμογή με απόφαση των αντιπροσώπων των κυβερνήσεων των κρατών μελών της 18ης Σεπτεμβρίου 2000, και ιδίως το άρθρο 3,

την πρόταση της Επιτροπής,

Εκτιμώντας τα ακόλουθα:

(1) Βάσει της απόφασης 2001/131/ΕΚ του Συμβουλίου(2), αναστέλλεται εν μέρει η χορήγηση χρηματοδοτικής βοήθειας στην Αϊτή κατόπιν της εφαρμογής των "κατάλληλων μέτρων" που προβλέπονται στο άρθρο 96 παράγραφος 2 εδάφιο γ) της συμφωνίας εταιρικής σχέσης ΑΚΕ-ΕΚ.

(2) Η απόφαση παύει να ισχύει στις 31 Δεκεμβρίου 2001 και προβλέπει την αναθεώρηση των μέτρων πριν την ημερομηνία αυτή.

(3) Ο σεβασμός των δημοκρατικών αρχών δεν έχει ακόμη αποκατασταθεί στην Αϊτή. Ωστόσο, αξίζει να υποστηριχθούν ορισμένες ενθαρρυντικές ενδείξεις, με την βαθμιαία και υπό όρους επανάληψη της συνεργασίας,

ΑΠΟΦΑΣΙΖΕΙ:

Άρθρο 1

Η απόφαση 2001/131/ΕΚ τροποποιείται ως εξής:

1. Στο άρθρο 3 δεύτερη και τρίτη παράγραφο, η ημερομηνία της 31ης Δεκεμβρίου 2001 αντικαθίσταται από την ημερομηνία 31 Δεκεμβρίου 2002.

2. Το παράρτημα αντικαθίσταται από το παράρτημα της παρούσας απόφασης.

Άρθρο 2

Η παρούσα απόφαση αρχίζει να ισχύει την ημέρα της έγκρισής της.

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 21 Ιανουαρίου 2002.

Για το Συμβούλιο

Ο Πρόεδρος

M. Arias Cañete

(1) ΕΕ L 195 της 1.8.2000, σ. 46.

(2) ΕΕ L 48 της 17.2.2001, σ. 31.

ΠΑΡΑΡΤΗΜΑ

Σχέδιο επιστολής

Κύριε Πρωθυπουργέ,

Η Ευρωπαϊκή Ένωση αποδίδει ιδιαίτερη σημασία στο άρθρο 9 της συμφωνίας εταιρικής σχέσης ΑΚΕ-ΕΕ. Οι αρχές της δημοκρατίας και του κράτους δικαίου, επί των οποίων βασίζεται η εταιρική σχέση ΑΚΕ-ΕΕ, αποτελούν ουσιαστικά στοιχεία της συμφωνίας και, επομένως, τον ακρογωνιαίο λίθο των σχέσεών μας.

Στην επιστολή της, της 31ης Ιανουαρίου 2001, η Ευρωπαϊκή Ένωση εξέφρασε τη λύπη της για το γεγονός ότι δεν ευρέθη ικανοποιητική λύση για να αντιμετωπισθεί το ζήτημα της παραβίασης του εκλογικού νόμου της Αϊτής. Σας ενημέρωσε για την απόφασή της να αναστείλει μερικώς την οικονομική της βοήθεια μέσω των καταλλήλων μέτρων που προβλέπονται στο άρθρο 96 παράγραφος 2 σημείο γ) της συμφωνίας εταιρικής σχέσης ΑΚΕ-ΕΚ. Σήμερα, μετά από ένα και πλέον έτος πολιτικής κρίσης και μετά από διάφορες προσπάθειες συμφιλίωσης και διαμεσολάβησης, η Ένωση εκτιμά ότι δεν έχουν ακόμη αποκατασταθεί οι δημοκρατικές αρχές στην Αϊτή. Το Συμβούλιο της Ευρωπαϊκής Ένωσης αναθεώρησε την απόφασή του, της 29ης Ιανουαρίου 2001, για να επιτρέψει βαθμιαία την επαναλειτουργία του συνόλου των μέσων συνεργασίας, σε συνάρτηση με την υλοποίηση, από πλευράς σας, των δημοκρατικών στόχων στα θέματα της εκλογικής διαδικασίας. Τα μέτρα αυτά αποτέλεσαν αντικείμενο από κοινού συζητήσεων στο πλαίσιο των ενεργειών στις οποίες προέβη η Ευρωπαϊκή Ένωση στις ...(θα καθοριστούν).

Επομένως, το Συμβούλιο της Ευρωπαϊκής Ένωσης αποφάσισε να αναθεωρήσει τα μέτρα που σας κοινοποιήθηκαν με την επιστολή μας της 31ης Ιανουαρίου 2001 ως "κατάλληλα μέτρα" σύμφωνα με το άρθρο 96 παράγραφος 2 εδάφιο γ) ως εξής:

- Καθόσον χρόνο δεν υπογράφεται μια βασική συμφωνία μεταξύ των δύο πρωταγωνιστών της πολιτικής κρίσης, εξακολουθούν να εφαρμόζονται τα κατάλληλα μέτρα που ελήφθησαν από το Συμβούλιο της ΕΕ την 29η Ιανουαρίου 2001, μέχρι να υπογραφεί η εν λόγω συμφωνία ή, εν απουσία αυτής, μέχρι την 31η Δεκεμβρίου 2002.

- Μόλις υπογραφεί συμφωνία μεταξύ των δύο πρωταγωνιστών, θα τεθούν και πάλι βαθμιαία σε εφαρμογή όλα τα μέσα συνεργασίας, τα οποία εθίγησαν από τα μέτρα που αποφασίστηκαν στις 29 Ιανουαρίου 2001, βάσει δεικτών εξόδου από την κρίση, σύμφωνα με τα στάδια που εμφαίνονται στον κατωτέρω πίνακα. Οι δείκτες μπορούν να προσαρμοστούν αν χρειαστεί ανάλογα με την πορεία του θέματος, από πλευράς τόσο πολιτικής όσο και ανθρωπίνων δικαιωμάτων.

- Τα μέτρα αυτά παύουν να ισχύουν στις 31 Δεκεμβρίου 2002.

Η Ένωση επιθυμεί να μη θιγεί ο λαός της Αϊτής και συνεχίζει την εφαρμογή των προγραμμάτων συνεργασίας που δεν θίγονται από τα εν λόγω μέτρα. Ελπίζει ότι θα καταβάλλετε κάθε προσπάθεια για την υλοποίηση των ως άνω προσπαθειών εξόδου από την κρίση, και ότι με τον τρόπο αυτό θα είναι δυνατή η προοδευτική επαναφορά του συνόλου των μέσων συνεργασίας.

Επομένως, η Ένωση θα παρακολουθεί στενά τη διαδικασία εκδημοκρατισμού και ιδίως την εφαρμογή της συμφωνίας μεταξύ των δύο πρωταγωνιστών της κρίσης καθώς και την εφαρμογή της μέσω κοινοβουλευτικών και τοπικών εκλογών. Επαναλαμβάνει ότι είναι διατεθειμένη να διεξαγάγει ενισχυμένο πολιτικό διάλογο και να συμβάλει στη διαδικασία εκδημοκρατισμού. Στο πλαίσιο αυτό είναι έτοιμη να αναθεωρήσει την απόφασή της στην περίπτωση θετικής εξέλιξης, ωστόσο επιφυλάσσεται του δικαιώματος να προβεί σε συμπληρωματικά μέτρα, στην περίπτωση που δεν σημειωθεί βελτίωση.

Παρακαλώ δεχτείτε, κύριε Πρωθυπουργέ, τη διαβεβαίωση της βαθύτατης εκτίμησής μου.

Για την Επιτροπή

Για το Συμβούλιο

Παράρτημα της Επιστολής

>ΘΕΣΗ ΠΙΝΑΚΑ>